རྒྱལ་རྩེ་རྫོང་གནའ་ཤུལ།

མཚན་གཞན་ལ། ཕོ་བྲང་རྒྱལ་མཁར་རྩེ་ཡང་ཞུ། རྒྱལ་རྩེ་རྫོང་ནི་རྒྱལ་རྩེ་གྲོང་བརྡལ་གྱི་དབུས་སུ་རི་འབྲུག་དབྱིབས་འདྲ་བའི་སྟེང་དུ་ཆགས་པས་ཐག་རིང་ནས་ངོ་མཚར་ཆེ་བ་མཐོང་ཐུབ། རྫོང་དེ་ནི་ཐོག་མར་རྒྱལ་པོ་གླང་དར་གྱི་སྐུ་ཚ་དཔལ་འཁོར་བཙན་གྱིས་སྤྱི་ལོ་༩༦༧ལོར་བཏབ། ཕག་གྲུས་སྲིད་དབང་བཟུང་སྐབས་རབ་བརྟན་ཀུན་བཟང་འཕགས་ཀྱི་ཡབ་ནང་ཆེན་འཕགས་པ་དཔལ་བཟང་གིས་རྒྱས་བསྐྲུན་གནང་། ཕག་གྲུ་སྣེ་གདོང་གི་གོ་གནས་བཟུང་ནས་མུ་མཐུད་མྱང་ཆུའི་དཀྱིལ་སྟོད་ཁུལ་གྱི་སྲིད་དབང་བཟུང་། དགའ་ལྡན་ཕོ་བྲང་དུས་རྫོང་ཆེན་དང་། རྫོང་འབྲིང་། མཐའ་རྫོང་། རྫོང་ཆུང་བཅས་རིགས་ལྔ་ལ་དབྱེར་ཡོད་པས་རྒྱལ་རྩེ་རྫོང་ནི་རྫོང་ཆེན་གྱི་ཁོངས་སུ་གཏོགས་པ་ཡིན།

སྔར་རྒྱལ་རྩེ་རྫོང་གི་ཕྱོགས་བཞིར་ལྷ་ཁང་བཞི་ཡོད་པ་ལ་ཤར་གུ་རུ་ལྷ་ཁང་ནི་བྱང་གཏེར་རྡོ་བྲག་ལུགས་དང་། ལྷོ་རབ་རྒྱས་ཚོགས་ཁང་ལྷོ་གཏེར་སྨིན་སྒྲོལ་གླིང་ལུགས། ནུབ་ལྷ་ཁང་སེར་པོར་འགྲོ་བ་ཀུན་སྒྲོལ་ཕྱག་བཞེས། བྱང་ལ་རྩད་གཞུང་བཀའ་བརྒྱུད་ཕྱག་བཞེད་མཛད་པ་ཡིན། ད་ལྟ་བཞུགས་པ་ཤར་རྫོང་མདུན་གུ་རུ་ལྷ་ཁང་ནང་སྨན་འདམ་གྱི་གུ་རུ་སྣང་སྲིད་ཟིལ་གནོན་གཙོ་འཁོར་གསུམ་གསར་བཞེངས་དང་། ལྡེབས་རིས་རྙིང་མ་མང་པོ་ཡོད་པ་ནི་ཤར་དུ་ཞི་ཁྲོའི་ལྷ་ཚོགས་དང་། ནུབ་ཏུ་ཨོ་རྒྱན་སྟོང་སྐུ་སོགས་མཇལ་རྒྱུ་ཡོད་ལ་དེ་ཁུལ་གྱི་གྲོང་མི་ཚོས་ཚེས་བཅུ་ཉེར་ལྔ་སོགས་ལྷ་ཁང་དེའི་ནང་གཏོང་གནང་བ་ཡིན།